2024 — 2026-yillarda Xorazm viloyatining turizm salohiyatini yanada rivojlantirish chora-tadbirlari toʻgʻrisida
(resolution, 2026-05-01)

Xorazm viloyatiga xorijiy turistlarni keng jalb qilish, ularga zarur shart-sharoitlar yaratish, qoʻshimcha madaniy meros va turizm namoyishi obyektlarini ishga tushirish, joylashtirish vositalari fondini koʻpaytirish, soha yoʻnalishidagi tadbirkorlik subyektlarini qoʻllab-quvvatlash orqali yangi ish oʻrinlarini yaratish, shuningdek, viloyatning turizm salohiyatini xorijiy mamlakatlarda manzilli targʻib qilish maqsadida: 1. Belgilansinki, 2026-yil 31-dekabrga qadar Turizm qoʻmitasining Turizmni qoʻllab-quvvatlash jamgʻarmasiga Xorazm viloyatidagi joylashtirish vositalari (mehmonxonalar)dan tushadigan turistik yigʻim Xorazm viloyatining turizm sohasini qoʻllab-quvvatlash maqsadida: xorijiy va mahalliy turizm bozorida Xorazm viloyatining turizm salohiyatini targʻib qilish va targʻibot materiallarini tayyorlash; turistlarni jalb qilishga qaratilgan tadbirlarni oʻtkazish; turizm va madaniy meros obyektlari infratuzilmasini tashkil qilish uchun yoʻnaltiriladi. Bunda ushbu maqsadlarga yoʻnaltiriladigan mablagʻlar Turizm qoʻmitasi Xorazm viloyati hududiy boshqarmasining murojaati (talabnomasi) asosida Turizmni qoʻllab-quvvatlash jamgʻarmasi hisobidan ajratiladi. 2. Iqtisodiyot va moliya vazirligi, Turizm qoʻmitasi, Xorazm viloyati hokimligining 2025-yil 1-yanvardan 2026-yil 31-dekabrga qadar Xorazm viloyatida investorlar (tadbirkorlik subyektlari) tomonidan foydalanishga topshirilgan mehmonxonaning har bir xonasi uchun subsidiya (keyingi oʻrinlarda — subsidiya) ajratish toʻgʻrisidagi taklifiga rozilik berilsin. 3. Belgilab qoʻyilsinki, subsidiya quyidagi miqdorlarda ajratiladi: toifasiz mehmonxonadagi har bir xona uchun — 10 million soʻm; 1 yulduzli toifaga ega mehmonxonadagi har bir xona uchun — 15 million soʻm; 2 yulduzli toifaga ega mehmonxonadagi har bir xona uchun — 20 million soʻm; 3, 4 yoki 5 yulduzli toifaga ega mehmonxonalarga Oʻzbekiston Respublikasi Prezidentining 2023-yil 27-iyuldagi “Turizm yoʻnalishidagi islohotlarni yanada jadallashtirish va sohada davlat boshqaruvi tizimini samarali tashkil qilish chora-tadbirlari toʻgʻrisida”gi PQ-238-son qarorida belgilangan miqdorlarda. Subsidiya 2025-2026-yillarda Davlat budjeti parametrlarida mazkur tadbirlar uchun koʻzda tutiladigan mablagʻlar doirasida ajratiladi. 4. Quyidagilar: 2024 — 2026-yillarda Xorazm viloyatida turizmni rivojlantirishning maqsadli koʻrsatkichlari 1-ilovaga muvofiq; Xorazm viloyatiga turistlar oqimini yanada oshirish hamda zarur shart-sharoitlar yaratish dasturi 2-ilovaga muvofiq; 2024 — 2026-yillarda Xorazm viloyati turizm salohiyati targʻiboti tashkil etiladigan xorijiy davlatlarning manzilli dasturi 3-ilovaga muvofiq tasdiqlansin. 5. Vazirlar Mahkamasi bir oy muddatda Xorazm viloyatida yangi mehmonxona qurish va uni jihozlash uchun investorlarga Davlat budjetidan subsidiya ajratishni nazarda tutuvchi qaror loyihasi tasdiqlanishini taʼminlasin. 6. Madaniy meros agentligi, Iqtisodiyot va moliya vazirligi Xorazm viloyatidagi madaniy meros obyektlarini tiklash, taʼmirlash va restavratsiya qilish bilan bogʻliq xarajatlarni har yili ushbu maqsadlar uchun Oʻzbekiston Respublikasining respublika budjetidan belgilangan tartibda ajratiladigan mablagʻlar hisobidan qoplashni nazarda tutsin. 7. Xorazm viloyati hokimligi Qishloq xoʻjaligi vazirligi, Ekologiya, atrof-muhitni muhofaza qilish va iqlim oʻzgarishi vazirligi, Kadastr agentligi hamda tegishli vazirlik va idoralar bilan birgalikda: ikki oy muddatda Xiva tumani hududidan 3,4 ming gektar yer maydonini Xiva shahri tasarrufiga oʻtkazish boʻyicha aniq konturlarni belgilab, asoslantirilgan hujjatlarni Vazirlar Mahkamasiga kiritsin; Xiva tumani hududidan 3,4 ming gektar yer maydoni Xiva shahri tasarrufiga belgilangan tartibda oʻtkazilgandan keyin bir oy muddatda Qishloq xoʻjaligiga moʻljallangan va oʻrmon fondi yerlarining yer fondi toifalarini oʻzgartirish boʻyicha Hukumat komissiyasiga asoslantirilgan takliflarni kiritsin. 8. Turizm qoʻmitasi Suv xoʻjaligi vazirligi, Favqulodda vaziyatlar vazirligi, Qurilish va uy-joy kommunal xoʻjaligi vazirligi, Xorazm viloyati hokimligi bilan birgalikda 2025-yil 1-martga qadar Xorazm viloyatining Amudaryo daryosi boʻyida xavfsizlik omillarini inobatga olgan holda suvda dam olish va plyaj turizmini rivojlantirish boʻyicha qaror loyihasini Vazirlar Mahkamasiga kiritsin. Bunda Amudaryo daryosining qirgʻoqlarini betonlashtirish, zamonaviy plyaj va aholi hordiq chiqarish zonalarini tashkil qilish hamda mehmonxona, savdo va boshqa xizmat koʻrsatish obyektlarini joylashtirish nazarda tutilsin. 9. Madaniyat vazirligi Xorazm viloyati hokimligi bilan birgalikda 2025-yildan boshlab doimiy ravishda “Ichan qalʼa” davlat muzey-qoʻriqxonasida teatrlashtirilgan sahna koʻrinishi hamda “Har kuni bir tadbir” loyihalarini amalga oshirish boʻyicha reja-grafikni ishlab chiqib, tadbirlar toʻgʻrisidagi maʼlumotlarni ommaviy axborot vositalari va ijtimoiy tarmoqlarga joylashtirib borsin. 10. Mazkur qarorning ijrosini samarali tashkil qilishga masʼul va shaxsiy javobgar etib Turizm qoʻmitasi raisi A.Oʻ. Aqqulov hamda Xorazm viloyati hokimi J.R. Raximov belgilansin. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.